Íslenskur prófessor við læknisfræðimiðstöð New York háskóla hefur fundið aðferð sem hugsanlega gæti hægt á alzheimer sjúkdómnum. Hún er nú í klínískri rannsókn hjá dönsku lyfjafyrirtæki.
Einar Már Sigurðsson hefur stjórnað rannsóknarstofu í aldarfjórðung í taugavísindahluta New York háskólans og hefur sinnt þar grunnrannsóknum aðallega á alzheimersjúkdómnum en einnig parkinson sjúkdómnum og öðrum sjúkdómum þar sem ákveðnar útfellingar á próteinum myndast í heilanum. Mýs eru meðal annars notaðar í tilraunum. Í þær eru sett mannagen með stökkbreytingum sem tengjast þessum sjúkdómum
Og þá erum við að skoða til dæmis hvaða frumur verða fyrir skemmdum og af hverju er það. Af hverju eru sumar frumur sem að þola betur svona útfellingar. Og svo viljum við líka náttúrulega reyna að finna út úr því hvernig við getum við hægt á þessum skemmdum. Og þá erum við að þróa ýmis mótefni. Við byrjum t.d. að búa til mótefni og erum þá skoða hvernig þessi mótefni virka í músum. Og sumt af þessu hefur leitt til klínískra rannsókna. Það er lyfjafyrirtæki, sem fékk einkaleyfi á sumum af einkaleyfunum, sem við erum með og nýttu þau til þess að þróa mótefni sem að er núna í klínískum rannsóknum á fyrsta stigi.
Fyrsta stigs rannsókninni lýkur fyrir árslok. Gangi það vel verður farið á annað stig þar sem nokkur hundruð manns taka þátt og ef vel tekst til þá að síðustu mörg þúsund manns á þriðja stigi prófana. Ætla má að öll stigin taki tíu ár. Heppnist þetta mun mótefnið henta þeim sem eru með útfellingar eða taugaskemmdir sem hafa orsakast af tau próteini. Stærsti hópurinn sem er með þannig útfellingar er alzheimer sjúklingar. Einar Már segir ólíklegt að hægt verða að stöðva minnisglöp:
Aðalmálið er að reyna að hægja á þessu þ.a. einhver geti lifað með sjúkdóminn í kannski 20 ár í staðinn fyrir 5 til 10 ár. Þá geturðu kannski verið heima hjá þér í staðinn fyrir að enda á hjúkrunarheimili.
Klínísk rannsókn er hafin á mótefni gegn alzheimer. Hún er á fyrsta stigi hjá dönsku lyfjafyrirtæki. Uppgötvunina gerði íslenskur prófessor við New York háskóla. 